અંગ્રેજી કહેવત - બેટર લેટ ધેન નેવર (હપુચી ગાપચી કરતા મોડા પડવું બહેતર) કરતા આપણી કહેવત - ન મામા કરતા કાણો મામો સારો - સારી ને સર્વગ્રાહી છે. ઉક્ત આંગ્લ ઉક્તિ ઘણી મર્યાદિત છે. માનવેન્દ્રસિંહ ઉર્ફે મનિયો મસ્તીખોર મોડો-મોડો ય શાળાને પાવન તો કરે છે ને...! ઘરેથી નીકળીને સીધો નિશાળે જવાને બદલે આડો-અવળો રખડે છે. પણ છેવટે વર્ગમાં હાજરી તો આપે છે. સેમ-ટુ સેમ રીતે નેતાશ્રી નટવરલાલ જાહેર કાર્યક્રમમાં મોડા પડે છે, પણ પધારે છે ખરા. યુસી, કોઠા - કબાડાં કરવામાંથી ફુરસદ મળે તો બધે સમયસર પહોંચી શકાય. મનિયો મસ્તીખોર હોય કે નેતાશ્રી નટવરલાલ હોય, બધા આપણી જેમ નવરા નથી કે ટેમસર ઘટના સ્થળે ધસી જાય. સદંતર ન આવવા કરતા મોડા-મોડા પધારીને મનિયો મસ્તીખોર અને નેતાશ્રી નટવરલાલ અનુક્રમે શાળાના સંચાલકો અને જાહેર કાર્યક્રમના આયોજકો પર ઉપકાર કરે છે, કારણ કે એમને સ્વાગતની તૈયારી કરવા માટે પૂરતો સમય મળે છે.